
CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 16 aprilie 2018
Nr.4c-9/96
RAPORT

asupra propunerii legislative pentru modificarea şi completarea Legii nr.1/2011 a educației naționale
(Plx. 29/2018)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.29 din 19 martie 2018, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii nr.1/2011 a educației naționale.
Pentru întocmirea raportului, Comisia a analizat avizul negativ al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr. 1056/6.12.2017 și avizul nefavorabil al Consiliului Economic şi Social nr. 900/27.02.2018, Punctul de vedere negativ al Ministerului Educației Naționale nr. 10830/28.12.2017, Punctul de vedere negativ al Guvernului nr.3945/10.04.2018.
Propunerea legislativă are ca obiect de reglementare modificarea şi completarea Legii educației naționale nr.1/2011, cu modificările și completările ulterioare, în sensul introducerii în învăţământul gimnazial, pentru clasele V-VIII, pentru perioada 2018-2020, a disciplinei „Istoria unificării şi reunificării românilor”, în învăţământul liceal pentru clasele IX-XII/XIII, începând cu anul 2018, a disciplinei şcolare opţionale semestriale „Istoria Marii Uniri” şi, începând cu anul 2019, disciplina şcolară opţională semestrială „Curs introductiv de istorie, acte şi proceduri parlamentare”. Pentru anul universitar 2018-2019, se introduce ca disciplină de studii facultativă „Istoria Marii Uniri din 1918”, iar pentru anul universitar 2018-2019 în cadrul planurilor de învăţământ cu licenţă, ca disciplină de studii facultativă semestrială „Cursul de noţiuni introductive privind proceduri legislative şi organizare parlamentară” pentru anul I şi II universitar.
          2.  În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 19 deputaţi, din totalul de 26 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul prof. univ. dr. ing. Petru Andea - secretar de stat în cadrul Ministerului Educației Naționale. 
3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 11 aprilie 2018, Comisia, cu 12 voturi pentru și 7 abțineri, a propus respingerea propunerii legislative din următoarele considerente:
- principiul loialităţii propus a fi introdus în art. 3 prin lit. v) reia, într-o formă modificată, un principiu deja existent în cadrul Legii, respectiv principiul asumării promovării şi păstrării identităţii naţionale şi valorilor culturale ale poporului român de la lit. h;
- conţinutul propus prin lit. g) la art. 4 reia formularea deja existentă în cadrul actualei Legi la lit. d), respectiv formarea unei concepţii de viaţă, bazate pe valorile umaniste şi ştiinţifice, pe cultura naţională şi universală şi pe stimularea dialogului intercultural. Art. 4 al Legii educaţiei naționale nr. 1/2011, cu modificările şi completările ulterioare, se referă la educaţia şi formarea profesională a copiilor, a tinerilor şi a adulţilor care au ca finalitate principală formarea competenţelor, înţelese ca ansamblu multifuncţional şi transferabil de cunoştinţe, deprinderi/abilităţi şi aptitudini. Din această perspectivă propunerile lit. g), referitoare la „promovarea culturii şi literaturii române”, precum şi „promovarea personalităţilor româneşti cu impact naţional şi internaţional”, reprezintă o competenţă/atribuţie a unor instituţii, abilitate în mod legal în acest sens, şi nu o competenţă specifică care să aparţină cu necesitate, în mod individual/personal, copiilor, tinerilor şi adulţilor;

- prin propunerea de modificare a alin. (1) al art. 11, prin înlocuirea cuvântului ”români” cu sintagma ”comunități de români organizate legal sau recunoscute oficial” s-ar da un caracter restrictiv Legii; 
- modificarea alin. (2) al art. 11 aduce atingere art. 10 din Constituția României, republicată, conform căruia ”România întreţine şi dezvoltă relaţii paşnice cu toate statele şi, în acest cadru, relaţii de bună vecinătate, întemeiate pe principiile şi pe celelalte norme general admise ale dreptului internaţional”. Ca atare, demersurile Guvernului României de sprijinire a învățământului în limba română, în afara țării, trebuie întreprinse cu respectarea principiilor și normelor de drept internațional;  
- referitor la completarea art. 30 şi a art. 31 prin care se propune introducerea unor noi discipline precizăm faptul că, în conformitate cu prevederile art. 65 alin. (4) din Legea educaţiei naționale nr. 1/2011, cu modificările şi completările ulterioare „(...) Planurile-cadru şi programele şcolare pentru disciplinele/domeniile de studiu, respectiv modulele de pregătire obligatorii din învăţământ preuniversitar sunt elaborate de către instituţiile şi organismele abilitate ale Ministerului Educaţiei Naționale şi se aprobă prin ordin al ministrului educaţiei naționale.”

- în ceea ce priveşte propunerea de introducere a alineatelor (8) şi (9) la art. 150 din Legea educaţiei naționale nr. 1/2011, principiul dezvoltării culturii generale nu reprezintă un argument solid şi fundamentat pentru introducerea unei „discipline de studii facultativă, semestrială de noţiuni introductive privind procedurile legislative şi organizarea parlamentară” la nivelul întregului sistem de învăţământ universitar, având în vedere faptul că, funcţie de domeniul studiat, cumulul de cunoştinţe şi competenţe necesare a fi dobândite de fiecare student diferă de la un domeniu la altul, disciplina propusă neputând fi considerată o disciplină transversală aplicabilă tuturor domeniilor de studii universitare. În plus, introducerea în cadrul planurilor de învăţământ de licenţă a celor două discipline de studii facultative, respectiv Istoria Marii Uniri din 1918 şi Noţiuni introductive privind proceduri legislative şi organizare parlamentară, presupune existenţa unei surse de finanţare pentru costurile ce decurg din predarea celor două discipline, sursă ce nu este prevăzută în propunerea legislativă;
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată. Totodată, potrivit prevederilor art. 7 din Legea responsabilităţii fiscale nr. 69/2010, republicată, şi ale art. 33 din Legea nr. 24/2000, republicată, cu modificările şi completările ulterioare, trebuia efectuat şi un studiu de impact.

